b'\n_START_ARTICLE_\nFrank Calder\n_START_SECTION_\n\xc5\xbdivljenje\n_START_PARAGRAPH_\nFrank Calder se je 17. novembra 1877 rodil \xc5\xa1kotskim star\xc5\xa1em v Bristolu, Anglija. V svoji mladosti je sodeloval pri mnogo razli\xc4\x8dnih \xc5\xa1portih, med drugim ragbi, rokomet, golf in nogomet. Kot mladi mo\xc5\xbe je prebegnil v Kanado in se zaposlil kot u\xc4\x8ditelj na zasebni \xc5\xa1oli. Preden je zapustil Zdru\xc5\xbeeno kraljestvo, se je z metom kovanca odlo\xc4\x8dil, ali naj prebegne v Kanado ali ZDA. Poro\xc4\x8dil se je s sodelavko u\xc4\x8diteljico Amelio Cole, imela sta tri h\xc4\x8derke in enega sina.\n_START_SECTION_\nZgodnja kariera\n_START_PARAGRAPH_\nCalder je delal kot \xc5\xa1portni urednik \xc4\x8dasopisa Montreal Witness. Od tam je presko\xc4\x8dil k Montreal Heraldu in Daily Telegraphu. Zatem je mesto \xc5\xa1portnega urednika prepustil Elmerju Fergusonu in se preselil na mesto finan\xc4\x8dnega urednika, ki je takrat pokrival najve\xc4\x8dje kanadsko tr\xc5\xbei\xc5\xa1\xc4\x8de, borzo v Montrealu. Prav tako je naprej spremljal \xc5\xa1porte, ustanovil je \xc5\xa1olo rugby league v Montrealu in delal kot sekretar nogometne lige. _NEWLINE_15. novembra 1914 je bil imenovan za sekretarja-blagajnika hokejske lige National Hockey Association. To funkcijo je opravljal do 1916, ko je Frank Robinson odstopil z mesta predsednika NHA.\n_START_SECTION_\nUstanovitev NHL\n_START_PARAGRAPH_\nLeta 1917 so se lastniki NHA-ja odlo\xc4\x8dili iz lige izlo\xc4\x8diti mo\xc5\xa1tvo Toronto Blueshirts Eddieja Livingstona in so se polastili njegovih igralcev. Predsednik NHA Frank Robinson je ugotovil, da je ravno tako nemo\xc4\x8den kot njegov predhodnik Emmett Quinn, ter s polo\xc5\xbeaja odstopil. Njegov odstop je obenem pomenil veliko prilo\xc5\xbenost za Calderja kot sekretarja lige. Odlo\xc4\x8dil se je, da so lastniki NHA, zdru\xc5\xbeeni proti Eddieju Livingstonu, potrebovali nekoga, ki bi jih zastopal, in Calder je - vsaj zavoljo njegove priro\xc4\x8dnosti - postal novi predsednik NHA. Organiziral je sre\xc4\x8danja med lastniki NHA-ja, kjer bi se na\xc5\xa1lo na\xc4\x8din, kako izriniti Livingstona. Tako so se odlo\xc4\x8dili ustanoviti novo ligo, imenovano National Hockey League, ki bi sprva nadomestila NHA, in se potem, ko bi Livingstone izstopil iz NHA, zopet stopila z NHA. Calderja so izvolili za predsednika novoustanovljene lige, ustvarjene 26. novembra 1917. Ker je Livingstone \xc5\xa1e naprej trdno zagovarjal svoje stali\xc5\xa1\xc4\x8de, so lastniki ugotovili, da je nemogo\xc4\x8de spet o\xc5\xbeiviti NHA.\n_START_SECTION_\nPredsedovanje\n_START_PARAGRAPH_\nCalder je svojo predsedni\xc5\xa1ko mo\xc4\x8d vihtel s tako avtoriteto, da ni bilo priporo\xc4\x8dljivo spreti se z njim. \xc4\x8ce je ukazal, da naj se Quebec Bulldogsi preselijo v Hamilton, kot se je zgodilo leta 1920, si ni nih\xc4\x8de upal kljubovati mu. Dober primer njegove avtoritete je bil, ko so Hamilton Tigersi leta 1925 za\xc4\x8deli s stavko. Namesto, da bi se z igralci pogovoril, jih je suspendiral in vsakemu nalo\xc5\xbeil kazen 200 US$._NEWLINE_Calder je bil nepopustljiv pri tem, da ni omejeval manj\xc5\xa1inam vstop v NHL. Med sezono 1927/28 je sli\xc5\xa1al za vse\xc4\x8drsnko mo\xc5\xa1tvo Boston Black Panthers in komentiral: "Profesionalni hokej nima pravil proti barvnim igralcem, niti ni verjetno, da bo do takih pravil kdaj pri\xc5\xa1lo," kar je bila navada v baseballu._NEWLINE_V celotnem mandatu so izvedli le en poizkus odstavitve Calderja s polo\xc5\xbeaja. To je bilo v sezoni 1932/33, ko je lastnik Chicago Black Hawksov Frederic McLaughlin v obtok sveta guvernerjev lige poslal pismo, da bi ga odstranil. Svet je njegovo akcijo zavrnil. _NEWLINE_Za\xc4\x8den\xc5\xa1i s sezono 1932/33 je Calder imenoval najbolj\xc5\xa1ega novinca lige. Od sezone 1936/37, ko je prepri\xc4\x8dal liga\xc5\xa1ki svet guvernerjev v nakup pokala za najbolj\xc5\xa1ega novinca, je pokal podeljeval do sezone 1941/42. Po njegovi smrti so pokal v njegov spomin za stalno preimenovali v Calder Memorial Trophy. _NEWLINE_Calder je v sezoni 1937/38 prejel prejel srebrni red zaslug za njegovih 20 let predsedovanja ligi in liga je svojo hvale\xc5\xbenost raz\xc5\xa1irila.\n_START_SECTION_\nSmrt\n_START_PARAGRAPH_\nCalder je predsedoval sre\xc4\x8danju liga\xc5\xa1kega sveta guvernerjev 25. januarja 1943, ko je utrpel sr\xc4\x8dni napad, ki mu je sledil nov napad v bolni\xc5\xa1nici v Torontu. 3. februarja se je \xc5\xbee po\xc4\x8dutil dovolj mo\xc4\x8dnega, da bi odpotoval v Montreal in se vrnil naslednji dan, po prihodu se je javil v splo\xc5\xa1no bolni\xc5\xa1nico v Montrealu. Tam je utrpel usodni sr\xc4\x8dni napad, ki je zjutraj terjal njegovo \xc5\xbeivljenje. Zaradi bli\xc5\xbeine so ga pokopali na pokopali\xc5\xa1\xc4\x8du Mount Royal Cemetery v Montrealu.\n_START_SECTION_\nZapu\xc5\xa1\xc4\x8dina\n_START_PARAGRAPH_\nCalder je bil sprejet v hokejski hram slavnih leta 1947 kot graditelj. Dva pokala v profesionalnem hokeju se imenujeta po njem - NHL-ov Calder Memorial Trophy za najbolj\xc5\xa1e NHL novince in Calder Cup, ki se podeljuje prvaku lige AHL. Calder je razvil idejo o pokalu za najbolj\xc5\xa1ega novinca leta in NHL se je odlo\xc4\x8dila, da nadaljuje s to navado tudi po njegovi smrti, ko so pokal tudi preimenovali iz Calder Trophy v Calder Memorial Trophy.'